  Виталий Пронин Выль арлы ӟеч кузьым - шудон.Пичиез но, бадӟымез но оске: вылез ар котьку вае маке но ӟечсэ, шунытсэ...  1-тӥ январе выжон уе часъёс 12 пол шукконэз валаса пумитад ке, быдэсмыны быгатозы лушкем малпанъёс но. Вылтӥяськись, но визьмоДышим ини асьмеос китайёслэн календарьзылы - я Кечлэсь, я Валлэсь арзэ пумитаськом. Нош туэ Маймылэз сӥлы каром! Медаз шорамы лекъяськы та кильтро, шумприч, визьмо эшмы. Ма кароно, со удалтон мед ваёз шуыса? Кытын пумитано сое? Кыӵе кузьымъёс дасяно, кызьы дӥсяськоно, мар ӝӧк вылэ пуктоно? Ваньзэ берлолы кельтыса, пӧсекъянэ кема вуыны ӧвӧл.Китай гороскопъя Маймыл - визьмо, азинлыко, валась, воштӥськонъёслы дась луись живот. Соин ик солэсь куд-ог тырмымтэоссэ, кылсярысь, вылтӥяськон сямзэ, котьмае ачизъя карыны турттэмзэ адӟымтэ улсы но кариськыны луоз, пе. Угось астэ тодыса гинэ улон ӟече уз вутты вуоно арын но. Улоно, ужано чакласькыса, вӧзысь адямиосын огкылысь кариськыса.Маймыллэн араз кышкано ӧвӧл вылез борды басьтӥськыны, удалтоз тодон-валанзэс будэтыны мылкыд карисьёслы. Кин ке, оло, институтэ пыроз, кыӵе ке курсъёсы ветлоз - одӥг интыын гинэ сылоно ӧвӧл. Ужын мылкыд вылэ оскиськыны уг яра, котькуд вамышез умой-умой малпано. 3 тусВыль арез кытын пумитано - тазэ астрологъёслэсь юаны кулэ ӧвӧл, вылды. Праздникез пусъёно ас мылкыд каремдыя. Амалъёс пӧртэмесь, кылсярысь, яратоно адямиен ӵошен гинэ. Мар татын уродэз? Сексологъёс оскыто: таӵе уе лӥял гинэ но выльысь веськрес кызьпу луон сярысь малпаське, пе, нош воргоронъёслэн кезьыт Лымы нылэз но шунтыны мылкыдзы ӝутске.Тросэз та уе ӵемысь шулдыръясько эшъёсынызы ӵош. Но медаз со пӧрмы вылэм ӝӧк сьӧрын огшоры пуконлы. Пӧртэм шудонъёс, конкурсъёс ӝытэз трослы шулдыргес карозы.Усто амал - семьяен пукон. Зэмзэ но, ваньдылы одӥг ӝӧк сьӧры люкаськыны туж умой муг. Гожтэлэ кагаз вылэ асьтэлэсь лушкем малпанъёстэс, собере соосты ог 10 арлы ватэ. Бӧрысь адӟоды: ортчем улонысь салам басьтыны туж тунсыко.Пиналъёсыныды ӵош суредаське, шудэ. Юнме уг верало: Выль ар - семьялэн праздникез. Куноосты ӵуказеяз ӧтьыны быгатоды.Яркыт дэрем, ӟечезлы осконМаймыллэсь арзэ пумитаку, шунытэз тросгес мед луоз вылэм. Ӝӧк вылэ одно пуктоно банан, ананас но мукет емышъёс. Коркаез шулдыртоно яркыт-горд буёлъёсын, пӧлаз-пӧлаз ватсаны луоз ӵужзэ, нап-ӵужзэ, тӧдьызэ но чагырзэ. Кыз интые чеберъяны луоз укно азьысьтыды пальмаез яке мукет будосэз. Китайын но Япониын улӥсьёслэн сямазы пыӵамын: Выль ар азьын соос ог-огзылы кузьмало арлэсь кузёзэ возьматӥсь шудонъёсты. Туэ бичалозы ни маймылъёсты - пуктылозы соосты тужгес адӟиськись интые,  пырон ӧслы матэгес. Шуо: таӵе шудон юртъерез быдэс ар ӵоже шуг-секытъёслэсь, ӝожомонъёслэсь утёз.Дӥсь озьы ик яркыт, аспӧртэмлыко луыны кулэ. Асьтэос валаськоды: Маймыл  кильтыръяськыны яратэ, соин ик чилясь чыртывесьёс сярысь эн вунэтэ. Нылкышноос, вунэтэ штаниен костюмъёс сярысь. Дэрем дӥсяно! Мед луоз со кулэсь, бархатлэсь, атласлэсь, буртчинлэсь вуремын. Вунэтом возьдаськонмес, Маймылэз тузӥ причёскаен, яркыт буяськыса пумиталом! Но праздник мед удалтоз шуыса, нырысь ик кулэ луоз капчи мылкыд, ӟечезлы оскон!Элина Кумачёва Туспуктӥз А. Горбунов  Теги: Выльар дэмланъёс  